**Waidhofen an der Ybbs** on põhikirjaline linn *(Statutarstadt)* Austrias Alam-Austria liidumaal. 

Seda on esmamainitud 1186. aastal ja see on olnud Ybbsi jõe oru majanduskeskus alates 14. sajandist.

1972. aastal liideti linnaga mitu ümbruskonna valda ja linn jagati 10 katastraalvallaks (elanikke 2001. aastal):

* Waidhofen/Ybbs (4559 elanikku)
* Konradsheim (656 elanikku)
* Kreilhof (366 elanikku)
* Rien (413 elanikku)
* St. Leonhard/Walde (475 elanikku)
* St. Georgen in der Klaus (576 elanikku)
* Windhag (1845 elanikku)
* Wirts (595 elanikku)
* Zell-Arzberg (1210 elanikku)
* Zell (967 elanikku)

Paigad ja vaatamisväärsused
---------------------------

**Innenstadt** – Waidhofeni vanalinnas on palju hiliskeskaegseid maju ja avalikke hooneid, mis on vanade linnamüüride vahel. Mitmed gooti stiilis sisehoovid ja kaaristud on endiselt alles, nagu ka paljud biidermeieri, uusrenessansi ja uusbaroki stiilides renoveeritud fassaadid.

Waidhofen an der Ybbsi kihelkonnakirik
**Stadtpfarrkirche** – üks Waidhofeni suurimaid ja ajaloolisemaid kirikuid, *Stadtpfarrkirche* ehitati aastatel 1470–1510. Kiriku sisemuses asub gooti stiilis tiibaltar, mis 1930. aastatel teisest kirikust kohale siirdati. Kiriku puitvärav pärineb algse ehituse ajast.

**Rothschildschloss** – loss on vanalinnas selles kohas eksisteerinud alates 12. sajandist, kuigi praeguse hoone vanimad osad ehitati umbes 1400. aastal. Hoone oli sajandeid koduks Freisingist pärit Baieri kuberneridele ja seega piirkonna halduskeskus. Loss on oma nime saanud tähtsaima endise omaniku, pankur Albert Salomon Anselm Freiherr von Rothschildi (1844–1910) järgi. Üheksateistkümnenda sajandi lõpul toimunud ulatuslik renoveerimine muutis taas lossi olemust, nagu ka ümberkujundus aastatel 2006/2007, milles kasutati kontrastseid kaasaegseid materjale, nagu klaas ja teras. 2007. aastal toimus Rothschildschossis Alam-Austria liidumaa näitus ning tänapäeval on lossis park, kingitustepood ja turismikeskus. Hoones asub ka 5e-muuseum, mis on saanud nime viie elemendi – tuli, vesi, puit, maa ja metall – järgi, millele muuseum temaatiliselt keskendub. Advendiajal toimub lossis ja selle territooriumil linna jõuluturg, kus pakutakse käsitööd, toitu, punši, muusikat jne. Kord kuus kooliaasta jooksul muudetakse lossi interjöör "Kristallklubiks".

**Stadtturm** (Linnatorn) – see ruudukujuline kellatorn on üks linna tähtsamaid sümboleid ja on 50 m kõrgusena selgelt nähtav mitme kilomeetri taha. See ehitati 1530. aastatel sissetungivate Türgi hordide väljaajamisel saadud saagiga. 1932. aastast pärinev kiri ütleb: "1532. aastal sundisid Waidhofeni kodanikud, sepikojad ja talupidajad türklased põgenema ning ehitasid mälestuseks selle torni". Torni üks tahke on seatud püsivalt kella 11:45-le, et tähistada linnakodanike võidutundi.

**Ybbsturm and Stadttor** (Ybbsi torn ja linnavärav) – veel üks Waidhofeni tornidest, Ybbsturm, on ainus säilinud keskaegne väravatorn linnamüüris. Siia on kirjutatud ladina keeles linna moto: *Ferrum chalybsque urbis nutrimenta* – "Raud ja teras toidavad linna".

**Mariensäule** – barokne sammas ja neitsi Maarja kuju kesklinnas ehitati 1665. aastal vastureformatsiooni sümbolina.

**Schwarzbachviadukt** – see 19. sajandi lõpust pärinev ajalooline sild ületab Schwarzbachi (Mustoja) oru otse kesklinna serva taga. Seda kasutab kitsarööpmeline Ybbstalbahn (Ybbsi oru raudtee), mis kulges varem Waidhofenist Lunz am Seesse, kuid pakub nüüd lühendatud teenust läbi linna.

**Krautberg** – see väike mägi, mis asub linnast lühikese jalutuskäigu kaugusel, on kergesti äratuntav suure valge risti järgi ja pakub vaadet vanalinnale. Mäele pääseb Reichenauer Strassel asuva Stadti raudteejaama tagant algavat matkarada Reinhold Klaus Wegi mööda.

**Wallfahrtskirche Basilika Sonntagberg** – Waidhofenist põhja pool asub suur ja oluline katoliku palverännukoht. Aastatel 1706–1732 ehitatud barokk-kirik on hästi nähtav kogu ümbruskonnas ja on väikese basiilika staatuses olnud alates 1964. aastast. Waidhofenist saab sinna jalutada (u 10 km jalgsi), kuid kiirem on teha lühike rongisõit Rosenausse ja matkata ülejäänud 5 km tippu ja kirikusse.

Inimesi
-------

* Melanie Klaffner, sündis seal
* Ulrich Küchl, elas seal
* Rainer Küchl, sündis seal
* Alexander Lernet-Holenia, elas seal
* Ferdinand Andri, sündis seal
* Frieda Berryhill, sündis seal
* Wolfgang Sobotka, poliitik ja Austria Rahvusnõukogu president; endine Austria siseminister - sündis seal
* Richard Lietz, võidusõitja - sündis seal

### John Irving

Ameerika romaanikirjanik John Irving valis Waidhofen an der Ybbsi ja Viini oma varajase romaani "Setting Free the Bears" peamisteks tegevuspaikadeks.

### Adolf Hitler aukodanikuna

Waidhofen an der Ybbsi linnavolikogu tühistas Adolf Hitleri aukodakondsuse alles 2011. aasta mais.

Sõpruslinnad
------------

* Tuttlingen, Baden-Württemberg, Saksamaa
* Bischofszell, Thurgau kanton, Šveits

Vaata ka
--------

* Ybbs

Viited
------

1. ↑  Dauersiedlungsraum der Gemeinden Politischen Bezirke und Bundesländer - Gebietsstand 1.1.2018, vaadatud 10.03.2019.
2. ↑  Einwohnerzahl 1.1.2018 nach Gemeinden mit Status, Gebietsstand 1.1.2018, vaadatud 9.03.2019.

Välislingid
-----------

* Waidhofen an der Ybbsi koduleht